Craiova
Store norske leksikon,Geografi,Verdens geografi,Europa,Romanias geografi
Craiova er en by i Romania, ved Donaus sideelv Jiu, 185 kilometer vest for Bucureşti. Den ligger 100 meter over havet og har 298 500 innbyggere (2020). Den er den største byen i Oltenia.
Byen har maskin- og tekstilindustri, kjemisk og elektronisk industri. Der er universitet, symfoniorkester, museer og mange kirker fra 1500–1800-tallet. Byen har en av de største byparkene i Romania, Parcul Nicolae Romanescu. Den er på 90 hektar og er prosjektert av franskmannen Édouard Redont (1903). I parken er det en zoologisk hage.Arkeologiske utgravninger viser at det i dakisk tid har vært en befestning nær Craiova, senere også en romersk. På 1300-tallet var det en livlig handelsvirksomhet. Navnet Craiova er dokumentert fra 1475. Byen var under østerriksk styre i 1718–1739, ble rammet av de russisk-tyrkiske krigene i 1768–1774 og i 1806–1812. Den ble brent av tyrkerne i 1802. Det var et stort jordskjelv i 1790. Les mer i Store norske leksikon Romanias historie Romanias samtidshistorie